Afsondering: Ombudsman ontvang steeds klagtes oor SANWWeermaglede in Johannesburg gedurende die algehele landwye afsondering. (Foto: Jerome Delay, AP) Die kantoor van die millitêre ombudsman ontvang steeds klagtes van lede van die publiek oor die Suid-Afrikaanse Nasionale Weermag (SANW) se optrede tydens die algehele landwye afsondering. Luidens ’n verklaring het die kantoor van die millitêre ombudsman reeds 28 klagtes ontvang waarvan minstens 15 klagtes van lede van die publiek is met bewerings van buitensporige geweld en fisieke mishandeling deur lede van die SANW tydens die afsonderingstydperk. Die kantoor het ook klagtes van dienende lede van die SANW ontvang oor hul diensvoorwaardes. Die kantoor van die millitêre ombudsman is in 2012 gestig en hanteer klagtes en griewe van huidige en voormalige lede van die SANW rakende hul diensvoorwaardes. Die kantoor ondersoek ook klagtes van lede van die publiek oor die amptelike gedrag van SANW-lede. Luidens die verklaring raai die kantoor diegene aan wat ŉ lag wil indien om ŉ beskrywing te gee van die voorval, insluitend die datum, tyd en plek van die voorval. Die naam van die betrokke soldaat behoort ook deurgegee te word aangesien soldate se name op hul uniforms sigbaar is. Indien daar getuies is, moet diegene se name en kontakbesonderhede aan die kantoor deurgegee word. Die kantoor moedig ook aan dat video-opnames en klankopnames van ’n voorval ingedien word, indien beskikbaar. Lt.genl. Vusumuzi Masondo, militêre ombudsman, het gesê dit is noodsaaklik om al die nodige besonderhede te verskaf sodat ’n deeglike ondersoek uitgevoer kan word voordat enige aanbevelings aan die minister van verdediging en militêre veterane gemaak word.